માનું કામ સંતાનના ભવિષ્ય ઘડતરનું છે. જે મા પોતાના સંતાનને સાચું ન કહી શકે એ મા પોતાના સંતાન પ્રત્યેનો પ્રેમ નથી બતાવતી બલ્કે પોતાની મા તરીકેની જવાબદારીમાંથી છટકવાનું કામ કરી રહી છે. જગતની દરેક મા પોતાના સંતાનના સ્વાસ્થ્ય અને સલામતીનો વિચાર કરે છે. સ્વાસ્થ્ય માટે કડવી દવા જરૂરી છે એવી જ રીતે સલામતી માટે સંઘર્ષ જરૂરી છે. જે માતા પોતાના સંતાનના માથે સતત છાંયડો બનીને ઝળૂંબે છે, એને જગતનો તડકો લાગવા જ નથી દેતી એ મા અજાણતાં જ પોતાના સંતાનને સચ્ચાઈથી દૂર કરી રહી છે.